बीजेपी और पीडीपी के बीच समझौता उसी बदले हुए प्लान की परिणीति थी। दोनों पार्टियां विचारधारा के मामले में धुर विरोधी थीं। लेकिन बीजेपी (वास्तव में संघ) को लगा कि यहां एकबार सरकार में हिस्सेदारी कर ली जाए ताकि चीजों पर पकड़ बनाने में भविष्य के लिहाज़ से आसानी हो सके। इसलिए उसने नदी में रहकर मगर से बैर नहीं रखने की कहावत के विपरीत मगरमच्छ को मारने के लिए नदी में ही उतरने का फैसला लिया। तीर निशाने पर लगा और सत्ता के लिए तड़प रही पीडीपी उसके झांसे में आ गई। हालांकि यह भी पहले दिन से ही तय था कि यह गठबंधन देर-सवेर टूटेगा ही।लेकिन इसके लिए बीजेपी ने बड़े धैर्य से सही समय का इंतजार किया। इस बीच उसे हालंकि 370 जैसे मसलों पर चुप बैठना पड़ा लेकिन उसने सर्जिकल स्ट्राइक, टेरर फंडिंग और ऑपरेशन आलआउट जैसे कदम उठाकर एक सन्देश देने की कोशिश जरूर की।